Minister waarsku amptenare na kru taal-inskrywingBathabile Dlamini, minister van maatskaplike ontwikkeling, Dinsdag (10 Januarie 2017) tydens ‘n mediakonferensie in Pretoria. Foto: ANA Sy waarskuwing volg op die herrie oor kru uitlatings wat Lumka Oliphant, woordvoerder van Bathabile Dlamini, minister van maatskaplike ontwikkeling, op Facebook gemaak het oor bewerings dat Dlamini onder die invloed van alkohol was by ŉ geleentheid waar sy opgetree het. Oliphant het onder meer geskryf: “Enigiemand wat die inskrywing wil gebruik vir ŉ artikel, gaan f****n voort! Ja, f****n voort. Jy kan sê wat ookal jy wil oor haar politiek wanneer jy nie saamstem met haar nie, ek gee nie om nie. Dit is deel van die spel. Maar moenie k*k praat oor haar nie.” Ramatlhodi het in ŉ verklaring gesê hy veroordeel alle staatsamptenare “wat hulself op ŉ onprofessionele wyse” gedra. “Alle staatsamptenare, sonder uitsondering, moet te alle tye voldoen aan die gedragskode.” Hy het gewaarsku diegene wat die kode oortree, sal aangekla word ingevolge die Staatsdienswet. Hy het die verantwoordelike beamptes in die onderskeie departemente versoek om nakoming van die wet af te dwing. Volgens Ramatlhodi moet staatsamptenare ingevolge die gedragskode eiendom van die staat, insluitend skootrekenaars en selfone, eerlik en doeltreffend en slegs vir amptelike doeleindes gebruik.